পঞ্চায়েত উপপ্রধানকে মারধর! ডোমকলে কংগ্রেস-তৃণমূল কাজিয়া

ডোমকল: মুর্শিদাবাদে (Murshidabad) ধুলাউড়ি গ্রাম পঞ্চায়েতের (Gram Panchayat) অর্থ ও পরিকল্পনা উপসমিতির রি-টেন্ডারের বৈঠক চলছিল। এ সময় কংগ্রেসের (Congress) উপপ্রধান সহ দুই সঞ্চালককে মারধর ও অশ্লীল ভাষায় গালাগালির পাশাপাশি পঞ্চায়েত থেকে বের করে দেওয়ার অভিযোগ উঠল তৃণমূলের (TMC) বিরুদ্ধে। অভিযোগ অস্বীকার করল তৃণমূল। এই ঘটনায় মুর্শিদাবাদের রানিনগর বিধানসভা (Raninagar Assembly) এবং ডোমকল ব্লকে (Domkal Block) শুরু হয়েছে রাজনৈতিক তরজা।

গ্রাম পঞ্চায়েতের সদস্য তিন সদস্য সহ কংগ্রেস নেতৃত্বের অভিযোগ, অর্থ ও পরিকল্পনা উপসমিতির মিটিং চলাকালীন পঞ্চায়েত প্রধানের ডাকে তৃণমূলের একটি গুন্ডাবাহিনী এসে কংগ্রেস ও সিপিআই(এম) দলের পঞ্চায়েত সদস্যদের উপরে চড়াও হয়, এমনকী মারধরও করে। ঘটনায় তৃণমূলের গুন্ডা বাহিনীর তিন সদস্য সেন্টু শেখ, মইনুদ্দিন শেখ এবং হিটলার শেখের বিরুদ্ধে স্থানীয় থানা, মহকুমা পুলিশ এবং জেলা পুলিশ সুপারের কাছে অভিযোগ দায়ের করবেন বলে জানিয়েছেন কংগ্রেসের নেতারা।

আরও পড়ুন: আইসিডিএস স্কুলে অ্যাসবেস্টস ভেঙে আহত একাধিক শিশু

যদিও এই অভিযোগ অস্বীকার করেন তৃণমূল প্রধান এবং ব্লক তৃণমূল সভাপতি। তাঁদের বক্তব্য, মিথ্যে অভিযোগ করছেন বাম-কংগ্রেস পঞ্চায়েত সদস্যরা, এরকম কোনও ঘটনা ঘটেনি। প্রধান বলেন, “উপসমিতির মিটিংয়ের সময় কংগ্রেস এবং সিপিএম পঞ্চায়েত সদস্যরা আমাকে ঘিরে ধরলে আমাকে উদ্ধারের জন্য আমার স্বামী সহ আরও কয়েকজন এসেছিলেন। তাঁদের উপরে চড়াও হয়েছিলেন বাম-কংগ্রেস কর্মীরাই।”